ศูนย์บริหารสถานการณ์โควิด-19 รายงานผู้ป่วยโควิด-19 รายใหม่ 45  ราย เสียชีวิตเพิ่ม 2 ราย  พร้อมแนะนำประชาชนสวมหน้ากากและรักษาระยะห่างเสมอ
ศูนย์บริหารสถานการณ์โควิด-19 รายงานผู้ป่วยโควิด-19 รายใหม่ 45 ราย เสียชีวิตเพิ่ม 2 ราย พร้อมแนะนำประชาชนสวมหน้ากากและรักษาระยะห่างเสมอนพ.ทวีศิลป์ วิษณุโยธิน โฆษกศูนย์บริหารสถานการณ์โควิด-19 (ศบค.) แถลงสถานการณ์โรคโควิด-19 ประจำวันที่ 11 เมษายน 2563 ว่า  มีผู้ป่วยรายใหม่ 45 ราย ผู้ป่วยสะสม 2,518 ราย หายป่วยแล้ว 1,135 ราย และเสียชีวิตเพิ่ม 2 ราย รวมมีผู้เสียชีวิตทั้งหมด 35 ราย โดยผู้เสียชีวิต 2 รายล่าสุด แบ่งเป็นรายที่ 34 เป็นชายไทย อายุ 46 ปี อาชีพ ทำงานในโรงรับจำนำ มีโรคประจำตัวอ้วน และมีประวัติใกล้ชิดผู้ป่วยยืนยันก่อนหน้าคนในครอบครัว ส่วนรายที่ 35 เป็นชายไทย อายุ 65 ปี มีอาชีพทำความสะอาดในกรุงเทพมหานคร มีอาการไข้สูงและไอ รักษาตัวอยู่ที่จังหวัดพะเยา  สำหรับตัวเลขผู้ป่วยใหม่ พบว่า มีปัจจัยสำคัญมาจากผู้ที่เดินทางกลับมาจากต่างประเทศ และตรวจพบเชื้อขณะที่อยู่ในสถานที่กักกันตัว หรือ state Quarantine ขณะเดียวกันผู้ป่วยรายใหม่ที่ตรวจพบวันนี้ พื้นที่ที่ตรวจพบผู้ป่วย 3 อันดับแรก คือ กรุงเทพ 17 ราย สงขลา 8 ราย และปัตตานี 7 รายทั้งนี้ แนะนำประชาชนสวมใส่หน้ากากอนามัยแบบผ้า รักษาระยะห่าง 1-2 เมตร แม้จะอยู่ในบ้านกับครอบครัวหรืออยู่ในที่ชุมชนก็ตาม เพื่อความปลอดภัยและห่างไกลโรคโควิด-19